钦定古今图书集成/明伦汇编/人事典/第065卷 > 中论 > 《袁满来墓碑》后汉·蔡邕
## 钦定古今图书集成/明伦汇编/人事典/第065卷 > 中论 > 《袁满来墓碑》后汉·蔡邕

茂德休行曰：袁满来，太尉公之孙，司徒公之子。逸才
淑姿，实天所授，聪远通敏，越龀在阙。明习《易》学，从诲
如流。百家众氏，遇目能识，事不再举，问一及三，具始
知终。情性周备，夙有奇节，孝智所生，顺而不骄，笃友
兄弟，和而无忿。气决泉达，无所凝滞，虽冠带之中士，
校材考行，无以加焉。允公族之殊异，国家之辅佐，众
律其器，士嘉其良。虽则童稚，令闻芬芳。降生不永。年
十有五，四月壬寅，遭疾而卒。既苗而不穗，凋殒华英。
呜呼悲夫！乃假碑旌于墓表。嗟其伤矣，唯以告哀。